Træning i håndtering af konflikter med truende borgere, beredskabsplaner, flugtveje og overfaldsalarmer er i stigende grad en del af hverdagen på flere af landets jobcentre.

Læs også : Kvinde har sat ild til sig selv ved borgerservice i Sorø

Det skriver Ugebrevet A4 på baggrund af en rundspørge blandt jobcenterchefer på 40 af landets jobcentre.

Læs også : Arbejdsgivere frygter effekten af færre samtaler på jobcentrene

I alt svarer 36 ud af 40 jobcenterchefer i undersøgelsen, at kommunen har højnet sikkerheden for de ansatte i løbet af de seneste to år.

Sådan styrker jobcentrene sikkerheden • Alarmer tjekkes hver dag, og der instrueres i flugtveje jævnligt.

• Indgået aftale med vagtfirma, der tilkaldes ved afholdelse af risikosamtale.

• Indretning af jobcentret, som gør det nemmere for medarbejderne at få nedtrappet eventuelle konflikter.

• Videoovervågning.

• Har udarbejdet volds- og trusselspolitik med nultolerance.

• Der arbejdes systematisk med forebyggelse.

• Dialogmøder med vagtfunktionen.

• Tættere samarbejde med politiet.

• Lås på alle indgange.

• Nyt personbårent alarmsystem. Vi har haft vagter i jobcentret i en kort periode efter en enkelt trusselsepisode.

• Vagt deltaget på personalemøde. Medarbejderne har fået gode råd om konfliktnedtrappende adfærd.Kilde: Besvarelser fra jobcenterchefer i Ugebrevet A4-undersøgelse

Lars Bonde, der jobcenterchef i Egedal Kommune i Nordsjælland, mener, at der er sket et skred i forhold til, hvordan borgerne behandler sagsbehandlere og andre ansatte på jobcentrene.

- Borgerne er blevet mindre autoritetstro, siger Lars Bonde til Ugebrevet A4.

Vagter, video og veje til flugt

Det er blandt andet vagter, videoovervågning, bedre flugtveje og uddannelse i konflikthåndtering, som man i de seneste år har gjort brug af.

Også selve indretningen af jobcentrenes lokaler er kommet under lup, så de i mindre grad fremstår som institutioner.

Jobcenterchef Bjarne Larsen fra vestegnskommunen Brøndby fortæller blandt andet, man har sikret flugtveje og uddannet personale til at tale vrede borgere ned.

Læs også : Et år efter kontanthjælpsloftet: Enlige forældre mærker konsekvenserne

- Der skal være en fornuftig balance, hvor vi sikrer medarbejderne og samtidig har et åbent miljø. Vi har i længere tid ikke haft egentlige episoder, men vi er hele tiden opmærksomme på, at vi skal forebygge, siger han til A4.

Kaffeautomaten i fare

Hos Egedal Kommune har de mange overvejelser om sikkerheden på jobcenteret betydet, at man nu overvejer at sløjfe den kaffeautomat, hvor besøgende på jobcenteret kan købe varme drikke.

Man er simpelthen bange for, at en kop skoldhed kaffe skal kunne bruges til at blive kastet i hovedet på de ansatte.

- I forbindelse med at rådhusbetjente nu overtager den hidtidige vagts opgaver, er der blevet spurgt, om der fortsat skal være en kaffeautomat med adgang til varme drikke. Man er bange for, at de varme drikke vil kunne bruges som våben. Vi har ikke truffet nogen beslutning endnu, siger jobcenterchef Lars Bonde fra Egedal Kommune.

Et andet sted i landet har erfaringer fra tidligere konflikter betydet, at man flytter samtaler med potentielt truende borgere til politigården.

Det fortæller Jens Folman, der arbejdsmarkedschef i Kalundborg Kommune på Sjælland.

- Vi flytter udvalgte samtaler til politigården, hvis der har været en trussel op til. Vi har et godt samarbejde med politiet, men det er ærgerligt, at det skulle komme dertil.